钦定古今图书集成/明伦汇编/宫闱典/第125卷 > 日知录 > 《阍人寺人》
## 钦定古今图书集成/明伦汇编/宫闱典/第125卷 > 日知录 > 《阍人寺人》

阍人、寺人属于冢宰，则内廷无乱政之人；九嫔、世妇
属于冢宰，则后宫无盛色之事。太宰之于王，不唯佐
之治国，而亦诲之齐家者也。自汉以来，唯诸葛孔明
为知此义，故其上表后主，谓“宫中府中俱为一体，而
宫中之事，事无大小，悉以咨攸之、袆允三人。”于是后
主欲采择以充后宫，而终执不听。宦人黄皓终允之
世，位不过黄门丞，可以为行《周礼》之效矣。后之人君
以为此吾家事，而为之大臣者，亦以为天子之家事，
人臣不敢执而问也。其家之不正，而何国之能理乎魏杨阜为少府，上疏欲省宫人，乃召御府吏问后宫
人数，吏曰：“禁密不得宣露。”阜怒，杖吏一百，数之曰：“国
家不与九卿为密，反与小吏为密乎？”然后知阍寺嫔
御之系于《天官》，周公所以为后世虑至深远也。
汉承秦制，有少府之官，中书、谒者、黄门、钩盾、尚方、御
府、永巷、内者、宦者、八官令丞、诸仆射、署长、中黄门皆
属焉。然则奄寺之官犹隶于外廷也。